**A szeder (*Rubus* spp.) morfológia képanalízise geometriai morfometriával**

Kiss Boróka (Juniper)

Anglia Ruskin University, Cambridge, UK

A szeder (*Rubus* alnemzetség) evolúcióját a gyakori hibridizáció, apomixis és változó kromoszómaszám jellemzi. Ennek egyik következménye az, hogy a jelenlegi osztályozási rendszer komplex és számos problémát vet fel. Jelenleg a szedreket szekciókba, alszekciókba, és sorozatokba sorolják, és fajok helyett a „mikro-fajok” kifejezést használják. A morfológiai és genetikai analízisek az elmúlt évtizedekben nem oldották meg a taxonómiai problémákat. A bemutatott projekt célkitűzéseiben egyesíti a képanalízis technikát a molekuláris módszerekkel. Az összesen 234 mintát öt angliai területen gyűjtöttük 2017 júliusában. A képanalízisek során a geometriai morfometriában használt Procrustes módszerrel eltávolítottuk a méret okozta morfológiai különbségeket. Megmutattuk, hogy a különböző környezeti faktorok (fény, talaj, növényállomány sűrűsége) szignifikáns morfológiai változásokhoz vezettek, és ezek a különböző szeder sorozatokban (pl. a Sylvatici, Discolores sorozatokban és a Corylifolii alszekcióban) eltérőek voltak. A sűrű állományokban a levélkék sokkal jobban átfedtek, mint például homokos tengerpartoknál, ahol a levélkék sokkal keskenyebbek. A bokor sűrűsége szintén szignifikáns morfológiai különbségekkel párosult. Ezeket a változásokat képanalízissel pontosan tudtuk vizualizálni. Terveink szerint három-lókuszos filogenetikai elemzés során vizsgáljuk majd, hogy a geometriai morfometriával elkülönített csoportok ez alapján is elkülönülnek-e egymástól.